# Årsberetning

# 2023



## **Indledning**

Silkeborg Retshjælp (SIRH) aflægger hermed den årsberetning for 2023, der er krævet i henhold til retshjælpens vedtægter. Endvidere er den beretning, der er krævet af Civilstyrelsen i medfør af § 9, nr. 2, i tilskudsbekendtgørelsen (BKG nr. 637 af 11. juni 2014) om antal rådgivninger og aktivitetsniveau i øvrigt inkorporeret.

I årsberetningen redegøres der kort for bl.a. organisationen, arbejdet i retshjælpen, økonomien og aktivitetsniveauet i 2023.

## **Beretningsåret kort**

2023 var og måske særligt blev et spændende år, med henvisning til én enkeltstående begivenhed, nemlig da vores flerårige daglige leder Niels valgte at stoppe i retshjælpen ved udgangen af oktober. Niels har igennem sit virke formet retshjælpen til det den er i dag, og hans engagement og kærlighed til retshjælpen (som undertegnede ofte har opfattet som hans hjertebarn), har været meget tydeligt for os, der har haft fornøjelsen af både hans selskab og hans lederskab. Niels afgang er et tab for retshjælpen - ingen tvivl om det. Men en trøst er, at Niels som plaster på såret overdrager en velsmurt maskine til de efterladte.

Året har desuden (igen) været præget af udfordringer med at rekruttere og fastholde de studerende rådgivere. Der er kamp om dem, og til trods for, at vi i al beskedenheden tilbyder et enormt spændende, udviklende og alsidigt job, så er der bare andre, som kan tilbyde det, som alle fattige studerende hungrer efter... nemlig fuld løn – og intet ondt ord om, at løn er meget tillokkende for de studerende. Dette efterlader dog retshjælpen med den udfordring, at selvom antallet af mennesker, som har brug for vores hjælp, er uforandret, så har retshjælpen begrænsede ressourcer, når vi ikke kan holde en fuld bemanding af studerende rådgivere.

En glædelig nyhed er, at vi i retshjælpen har fået ansat Nicklas, som IT-supporter og hjælp til det administrative, hvilket vi har manglet lige siden vores kære Susanne på ganske tragisk vis gik bort i december 2022 efter kortvarig sygdom. Nicklas er stadig ny, men det er meget tydeligt, at vi har brug for ham og at den rlle han udfylder, har været manglet.

## **Organisation og personale**

SIRH er en selvejende institution oprettet i 2010 ved omdannelse af den tidligere Arbejdernes Retshjælp i Silkeborg, som siden 1945 har været en sagsbehandlende retshjælpsinstitution. Retshjælpens vedtægter er tilgængelige på hjemmesiden www.sirh.dk.

Retshjælpens øverste ledelse er dens bestyrelse. Pr. 31. december 2023 havde bestyrelsen følgende sammensætning:

|  |  |  |
| --- | --- | --- |
| § 4.1 a | Rikke Wagenblast Sørensen | valgt af den siddende bestyrelse |
| § 4.1 b | Karin Haisler Jessen | valgt af den siddende bestyrelse |
| § 4.1 c | Bettina Lemann Kristiansen | valgt af den siddende bestyrelse |
| § 4.1 d | Ledig plads |  |
| § 4.1 e | Ledig plads |  |
| § 4.1 f | Ole AndersenLedig plads | valgt fra Bilag A (Silkeborg Lejerforening) |

Den 27. september 2023 blev det femtefællesmøde for SIRH afholdt. Formålet med fællesmøderne er at inddrage lokalsamfundet i retshjælpsarbejdet og at gøre det muligt for medlemmer af lokale foreninger at deltage i retshjælpens bestyrelsesarbejde.

Bestyrelsen har i beretningsåret afholdt fire bestyrelsesmøder.

Bestyrelsesarbejdet er ikke honoreret. Bestyrelsen har i henhold til vedtægterne besluttet, at retshjælpen alene godtgør de studerende bestyrelsesmedlemmers transportudgifter i forbindelse med bestyrelsesarbejdet og derudover ikke andre udlæg eller udgifter i anledning af hvervet.

Til retshjælpen var der i 2023 gennemsnitligt tilknyttet i alt ca. 25 rådgivere/medarbejdere/andre frivillige. Heraf udgør rådgiverstaben gennemsnitligt 15-20 personer, som er en blanding af jurastuderende og færdiguddannede jurister. Det er rådgiverstaben, der står for den direkte rådgivning af retshjælpens rådsøgende.

Alle medarbejdere og rådgivere arbejder helt eller delvist på frivillig basis. Således får bl.a. studenterrådgiverne alene en studenteraflønning for 3 timers indsats om ugen, svarende til højst en tredjedel af deres faktiske indsats.

Retshjælpen vil ikke kunne fungere uden denne betydelige frivillige indsats.

Som indledningsvist bemærket, har SIRH igen i 2023 oplevet betydelige vanskeligheder med at få rekrutteret det nødvendige antal studerende antal rådgivere til retshjælpen. Det må som formodes, at vanskelighederne overordnet set skyldes arbejdsmarkedssituationen i Danmark i 2023 for jurastuderende, hvor der er et meget stort udbud af studiejobs. Vi oplever, at de studerende ikke nødvendigvis søger væk, men faktisk bliver kontaktet uopfordret med tilbud om fuldt betalte studiejob og til en højere timesats end retshjælpen har bevilling til at tilbyde. Når arbejdsmarkedet er brandvarmt, er retshjælpsinstitutionerne desuden næppe det første sted, som potentielle frivillige søger hen - særligt ikke, hvis der er tale om retshjælpsinstitution, der ligger uden for de store universitetsbyer. Afstanden fra studiebyen Aarhus kan virke bagatelagtig, men det er ikke altid tilfældet for de studerende, der har en stor del af deres daglige gang og omgangskreds i Aarhus, og er afhængig af offentlig transport for at komme til Silkeborg, hvilket snildt løber op over en time hver vej, alt i alt.

## **Økonomi**

Retshjælpens økonomi er udelukkende baseret på tilskud.

Det væsentligste tilskud kommer fra statens retshjælpspulje efter retsplejelovens § 324, som formidles af Civilstyrelsen. SIRH havde søgt om 933.500 kr. i driftstilskud for 2023. Ved bevilling af 28. april 2023 meddelte Civilstyrelsen, at der kunne ydes tilskud opgjort til i alt 834.546 kr. Af dette tilskud udgjorde 751.366 kr. basistilskud, 51.027 kr. udligningstilskud og 32.153 kr. aktivitetstilskud.

SIRH modtog ligeledes i 2023 tilskud fra Silkeborg Kommunes § 18-midler (§ 18 i Lov om social service) til understøttelse og værdsættelse af frivilligelementet i retshjælpens virke. I beretningsåret modtog retshjælpen 25.000 kr. fra Silkeborg Kommune. Dette er halvdelen af det beløb SIRH sædvanligvis tidligere har fået tildelt og 5.000 mindre end året før. Silkeborg Kommune har forklaret sig med, at dette skyldes, at der samlet set var færre midler, der skulle deles ud til flere modtagere.

Retshjælpens samlede tilskudsindtægter har således i alt andraget 859.546kr. i beretningsåret.

Den helt overvejende del af økonomien hidrører således fra retshjælpspuljen. Orientering om tilskud fra retshjælpspuljen kommer først omkring bevillingsårets 1. maj. Denne sene udmelding medfører, at retshjælpen i årets fire første måneder ikke har mulighed for at lægge et realistisk budget for året. Således blev det endelige budget for 2023 først vedtaget den 17. maj 2023. Dette er til stadighed problematisk for driften i starten af året, og SIRH vil gerne igen anmode om, at denne fremgangsmåde bliver ændret.

SIRH gik ud af 2023 med et underskud på 2.382 kr., hvilket er positivt, henset særligt til, at honorarer til ledelse gik 19.539 kr. over det budgetterede, idet der af bestyrelsen blev godkendt ekstra midler til overlevering af ledelsesposten.

## **Dagligdagen**

SIRH har til huse på adressen Drewsensvej 62B, 8600 Silkeborg, hvor der både er kontor- og mødefaciliteter. I lejemålet er der et storrumskontor, et mindre kontor, et fællesrum, to mødelokaler samt toilet og køkken.

Storrumskontoret er omdrejningspunktet for den sagsbehandling og videregående rådgivning, som retshjælpens rådgivere foretager. Både rådgivere, øvrige jurister, faglige vejledere og den daglige leder arbejder primært i storrumskontoret. Rummet er således retshjælpens hjerte, og det giver gode muligheder for både sparring og supervision. Herudover er der et kontor, som ligger i tilknytning til storrumskontoret, hvor retshjælpens sekretær og IT-medarbejder sidder og arbejder. De har således mulighed for at være tæt på rådgiverne og de rådsøgende, men samtidig også mulighed for at lukke døren, når arbejdet kræver det.

Endvidere muliggør de to mødelokaler, at der kan afholdes flere møder i retshjælpen på samme tid, og at de øvrige rådgivere ikke bliver forstyrret af mødeaktiviteterne. Når mødelokalerne ikke bruges til fysiske møder, sker det også ofte, at rådgiverne anvender disse lokaler til bl.a. at føre telefonsamtaler uden at blive forstyrret og/eller forstyrre. Herudover sikrer disse faciliteter også, at vi i retshjælpen har mulighed for at tale fortroligt med vores rådsøgende og sagens øvrige parter, hvilket er en nødvendighed ved juridisk rådgivning.

I 2023 var det muligt at få retshjælp hos SIRH på følgende tidspunkter:

TRIN 1 TELEFONISK RÅDGIVNING

Mandag: 14.00 - 15.00

Onsdag: 14.00 - 15.00

TRIN 1 RÅDGIVNING PÅ SILKEBORG BIBLIOTEK

Torsdag: 18.00 - 20.00

TRIN 1 RÅDGIVNING PÅ DREWSENSVEJ 62B

Mandag: 09.00 - 16.00

Onsdag: 09.00 - 16.00

TRIN 2 OG 3 RÅDGIVNING PÅ DREWSENSVEJ 62B

Mandag: 09.00 - 17.00

Onsdag: 09.00 - 17.00

## **Rådgivningen**

SIRH opererer dels med grundlæggende rådgivning, der primært er mundtlig, dels med videregående bistand, der hovedsageligt indebærer skriftlig sagsbehandling, herunder forligsforhandlinger.

Den grundlæggende rådgivning svarer til tilskudsbekendtgørelsens trin 1-retshjælp og ydes enten som telefonrådgivning eller ved fysisk fremmøde. Denne type henvendelser er anonyme. Alle kan henvende sig og få grundlæggende rådgivning om alle typer problemer, og alle får en eller anden form for hjælp.

Hvis rådgiverne i forbindelse med en rådsøgendes første henvendelse skønner, at rådsøgende har behov for yderligere bistand, og rådgiveren finder SIRH egnet hertil, tilbydes videregående bistand. Denne type bistand svarer til tilskudsbekendtgørelsens trin 2-retshjælp.

Den efterfølgende videregående behandling sker bl.a. i form af møder på retshjælpens kontor, indhentelse og bearbejdning af data og juridisk materiale, skriftlige henvendelser til de i sagen involverede og telefoniske henvendelser. Ved opstart af sagsbehandlingen bekræfter SIRH i en skriftlig opdragsbekræftelse, hvad retshjælpens bistand konkret skal angå.

I forbindelse med den videregående behandling i sager, hvor der foreligger en tvist, kan forlig komme på tale. Enten på rådsøgendes eller retshjælpens initiativ. I disse tilfælde indleder og foretager SIRH konkrete forligsforhandlinger. Denne type bistand svarer til tilskudsbekendtgørelsens trin 3- retshjælp.

For beretningsåret har retshjælpen foretaget følgende registreringer i henhold til tilskudsbekendtgørelsen:

|  |  |
| --- | --- |
| **Retshjælpshenvendelser i alt** | **910** |
|  |  |
| **Mundtlig rådgivning, trin 1-retshjælp** | **882** |
| Fysisk fremmødt | 494 |
| Telefonisk | 388 |
|  |  |
| **Sagsbehandling, trin 2-retshjælp** | **28** |
| Med tilskud | 23 |
| Uden tilskud | 5 |
|  |  |
| **Forligsforhandlinger, trin 3-retshjælp** | **4** |
| Med tilskud | 3 |
| Uden tilskud | 1 |

I 2023 har SIRH således i alt behandlet 910 henvendelser om retshjælp. Der er ydet trin-1 retshjælp i 882 tilfælde, trin 2-retshjælp i 28 tilfælde og trin 3-retshjælp i 4 tilfælde. Hvad angår retshjælpen på trin 2 og 3 er betingelserne for tildeling af aktivitetstilskud, jf. tilskudsbekendtgørelsens § 5, ikke opfyldt i 6 tilfælde. Dette skyldes primært, at de økonomiske betingelser ikke har været opfyldt. Således har SIRH i alt i 26 tilfælde ydet trin 2- og trin 3-rådgivning, der er tilskudsberettiget.

SIRH tilbyder rådgivninger inden for alle sagsområder, men der er nogle sagstyper, der er oftere repræsenteret end andre. SIRH har foretaget følgende registreringer:

**Sagstype**  **Procentdel af samlede rådgivninger**

Familie- og arveret 24 %

Offentligretlige forhold 8 %

Ansættelsesret 4 %

Lejeret 13 %

Fast ejendom 6 %

Andre kontraktsforhold 15 %

Udlændingeret 4 %

Personskade 8 %

Dårlig økonomi 5 %

Strafferet 4 %

Diverse 9 %

Det er særligt familie- og arveretlige juridiske spørgsmål, der fylder meget i retshjælpens virke. Hertil kommer også retshjælp vedrørende lejeret og forskellige typer af kontraktsforhold. Udover disse retsområder er rådgivninger inden for de øvrige retsområder rimelig jævnt fordelt. Det passer meget godt med den hverdag, der opleves i SIRH, hvor rådgiverne bliver mødt af mange forskelligartede juridiske henvendelser. Slutteligt skal også personskadesagerne nævnes. Selvom der ikke kommer mange nye henvendelser af denne slags hvert år, så er det den type sager, som ligger allerlængst i vores sagsporteføljer (sager hvor SIRH udøver trin 2-retshjælp). Dermed er det også de sager, som vi behandler mange af på trin 2. Hertil kommer det, at sagerne også hører til den absolut mest sagsbehandlingstunge del.

Og netop sagsbehandlingens omfang har SIRH igen i 2023 valgt at undersøge. Der er således ført statistik over omfanget af den sagsbehandling, der er foretaget i de sager (trin 2 og 3), som SIRH har afsluttet i 2023. SIRH har i 2023 afsluttet 41 sager. I disse sager har SIRH i alt afsendt 825 mails og modtaget 756 mails. Endvidere har SIRH i de 41 sager samlet afholdt 117 møder og udfærdiget 126 juridiske skrivelser, der ikke fremstår i mail-form (klageskrivelser, høringssvar, stævninger, processkrifter, forligstilbud osv.).

**Særlige forhold**

Som nævnt ovenfor har vi i ultimo 2023 haft et lederskifte i retshjælpen. Dette har givet overleveringsarbejde fra den gamle til den ny leder. Bestyrelsen har i den forbindelse bevilget budget til, at den gamle og ny leder havde et par måneder sammen i retshjælpen, således at der kunne ske en ordentlig overlevering.

Desuden har vi i december 2023 fået ansat Nicklas til at varetage Retshjælpens IT-opgaver og hjælpe retshjælpens sekretær, med den administrative byrde. Det har været svært at finde den rette kandidat, da retshjælpens opgaver ikke kan give arbejde til mere end en lille dags arbejde om ugen, hvilket der selvsagt ikke er mange jobsøgende, der vil stille sig tilfreds med. Med Nicklas bliver retshjælpen desuden mindre sårbar, da der foruden der foruden rådgiverne blot er tilknyttet én sekretær og den daglige leder, hvilket gjorde retshjælpen skrøbelig.

**Mål for 2024**

Retshjælpen har under Niels ledelse været et godt sted at være, både for de andre medarbejdere i retshjælpen og i særlig grad for rådgiverne. Det er et klart mål for 2024, at dette fortsætter. Vi vil desuden arbejde på, at der som tidligere bliver ansat en faglig vejleder, når den rette kandidat melder sig. En faglig vejleder vil gøre retshjælpen mere robust og vil sørge for, at der kommer en større fleksibilitet. Desuden er det målet at finde en kanditdat, der fagligt kan supplere den daglige leder og derfor bidrage til det faglige niveau, til glæde for retshjælpens rådgivere og ikke mindst rådsøgende. Det er ligeledes et mål, at fastholde og rekruttere både rådgivere til vores aftenhold og til vores dagshold. Det er en klar fordel, at vi er fuldt bemandet og at de rådgivere vi har, er en blanding af både nye og erfarende rådgivere.

Jacob Yde

Daglig leder, cand.jur.